‘ไทยพาณิชย์’ ฟันเงินประกันทะลุ200ล้าน
ไทยพาณิชย์ประกันรายได้เพิ่ม ดันกำไรพุ่ง 200 ล้าน
15 ส.ค. 2555

ไทยพาณิชย์ประกันรายได้เพิ่ม ดันกำไรพุ่ง 200 ล้าน 
นายเจฟฟรีย์ พอล นิวนัม รองกรรมการผู้จัดการใหญ่อาวุโส บริษัท ไทยพาณิชย์ประกันชีวิต เปิดเผยว่า ไตรมาส 2 ที่ผ่านมา บริษัทมีกำไร 748 ล้านบาท เพิ่มขึ้น 196 ล้านบาท และเมื่อเทียบกับงวดเดียวกันของปีก่อน ที่มีกำไร 552 ล้านบาท หากเป็นงวดครึ่งปีนี้มีกำไร 1,664 ล้านบาท เพิ่มขึ้น 516 ล้านบาท เมื่อเทียบกับงวดเดียวกันของปีก่อน ที่มีกำไร 1,148 ล้านบาท
ทั้งนี้ เนื่องจากมีรายได้เพิ่ม 4,719 ล้านบาท มีค่าใช้จ่ายในการรับประกันภัยเพิ่มขึ้น 4,145 ล้านบาท มีค่าใช้จ่ายดำเนินงานเพิ่มขึ้น 35 ล้านบาท มีกำไรจากเงินลงทุนเพิ่มขึ้น 74 ล้านบาท และค่าใช้จ่ายภาษีเงินได้เพิ่มขึ้น 88 ล้านบาท
นายอิกนาซิโอ อากีลาร์ ประธานเจ้าหน้าที่บริหาร บริษัท ไอเอ็นจีประกันชีวิต กล่าวว่า ในช่วง 6 เดือนแรกของปีนี้ บริษัทมีเบี้ยรับปีแรก 1,234 ล้านบาท เพิ่มขึ้น 27% เมื่อเทียบกับงวดเดียวกันของปีก่อน และมีเบี้ยรับรวม 4,886 ล้านบาท เพิ่มขึ้น 12% เมื่อเทียบกับงวดเดียวกันของปีก่อน
สำหรับครึ่งปีหลังนี้ บริษัทมีแผนจะออกผลิตภัณฑ์ใหม่ๆ เพื่อตอบสนองความต้องการของลูกค้าอย่างต่อเนื่อง รวมถึงลูกค้าเฉพาะกลุ่ม เช่น ประกันคุ้มครองสินเชื่อธุรกิจรายย่อยเพื่อกลุ่มลูกค้า SME ประกันสุขภาพ 
“ในช่วงครึ่งปีหลังนี้ เรายังคงดำเนินธุรกิจและให้บริการลูกค้าอย่างเต็มที่ แม้ว่าช่วงครึ่งปีหลังนี้มีแนวโน้มที่จะทราบว่า นักลงทุนรายใดจะเข้ามาเป็นผู้ถือหุ้นรายใหม่ของเราก็ตาม” นายอิกนาซิโอ กล่าว